Záznam z rozporového konania

so Štátnou školskou inšpekciou

k návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Dátum: 7. apríl 2015

Miesto: kancelária GR SRŠ, Ministerstvo školstva SR

Prítomní: podľa prezenčnej listiny

**Zásadné pripomienky:**

1. Čl. I bod 16

Znenie Čl. I bod 16 navrhujeme nahradiť novým, ktoré znie:

Príprava v praktickej škole trvá najviac tri roky. Žiaci viacerých ročníkov sa môžu vzdelávať v jednej triede.

Odôvodnenie: Štátna školská inšpekcia zásadne nesúhlasí s navrhovaným znením § 99 ods. 6 prvá časť prvej vety. Navrhujeme ponechať v súčasnosti účinné znenie prvej vety § 99 ods. 6, ktorá limituje dĺžku prípravy žiakov praktickej školy na najviac tri roky. Súčasné ustanovenia siedmej časti zákona (Školy pre žiakov so špeciálnymi výchovno-vzdelávacími potrebami) upravujú dĺžku vzdelávania v jednotlivých druhoch škôl pre žiakov so zdravotným znevýhodnením vnútorne konzistentným a premysleným spôsobom. Podľa príslušných ustanovení školského zákona je dĺžka výchovy a vzdelávania v materskej škole pre deti so zdravotným znevýhodnením limitovaná vekom detí. Vzdelávanie žiakov v základnej škole pre žiakov so zdravotným znevýhodnením možno predĺžiť o dva roky. V stredných školách určených pre žiakov so zdravotným znevýhodnením na rozdiel od stredných škôl pre intaktnú populáciu podľa § 98 ods. 2 zákona možno predĺžiť dĺžku výchovy a vzdelávania žiakov až o dva roky, čo znamená, že aj v tomto prípade ide o cielené limitovanie dĺžky vzdelávania, pričom vzdelávanie v týchto školách sa považuje za sústavnú prípravu na povolanie. V praktickej škole sa nevykonáva sústavná príprava na povolanie, a preto je potrebné aj v praktickej škole dĺžku prípravy jasne limitovať. Pri vzdelávaní žiakov praktickej školy možno uplatniť také organizačné formy vzdelávania, ktoré umožnia takmer každému žiakovi prípravu v limitovanom čase ukončiť (individuálny vzdelávací program, individuálne vzdelávanie, prerušenie štúdia).

V súčasnej praxi sa na základe zistení Štátnej školskej inšpekcie vyskytli prípady, kedy časť riaditeľov praktických škôl v rozpore so súčasnou právnou úpravou umelo predlžovala dĺžku prípravy žiakov a organizovala ich vzdelávanie takým spôsobom, ktorý jednoznačne viedol k tomu, že žiaci úspešne neukončili vzdelávanie za príslušný školský rok, a tak nepostúpili do vyššieho ročníka, ktorý následne opakovali. Väčšia časť riaditeľov praktických škôl dokázala dôsledne naplniť ustanovenie o limitovanej dĺžke prípravy, z čoho vyplýva, že ustanovenie je v praxi uplatniteľné.

V prípade platnosti navrhovaného ustanovenia by sa umelo predlžovalo vzdelávanie v praktickej škole, čo by malo významný dopad na čerpanie rozpočtových prostriedkov, keďže normatív na žiaka praktickej školy je vysoký.

K druhej časti navrhovanej vety Štátna školská inšpekcia nemá výhrady.

**Záver**:

Pripomienka akceptovaná.

1. Čl. II bod 5 a doplnenie nového bodu 6

Čl. II bod 5 navrhujeme nahradiť novým, ktoré znie:

(15) Za závažné nedostatky zistené v školách sa považujú nedostatky, ktoré majú za následok neplnenie požiadaviek na profil absolventa školy a sú preukázané najmä

a) neuplatňovaním príslušných štátnych vzdelávacích programov prostredníctvom školského vzdelávacieho programu,

b) uskutočňovaním výchovy a vzdelávania v rozpore s princípmi a cieľmi výchovy a vzdelávania,

c) nízkou mierou úspešnosti žiakov dosahovanej pri ukončovaní štúdia v stredných školách, kedy záverečnú skúšku alebo maturitnú skúšku alebo záverečnú pomaturitnú skúšku alebo absolventskú skúšku úspešne nevykonalo viac ako 25 % žiakov,

d) nedodržaním povinného materiálno-technického a priestorového zabezpečenia, vrátane neplnenia normatívu materiálno-technického a priestorového zabezpečenia v stredných odborných školách,

e) porušením ďalších ustanovení všeobecne záväzných právnych predpisov z oblasti výchovy a vzdelávania.

V Čl. II zároveň navrhujeme doplniť nový bod 6

6. § 13 sa dopĺňa odsekom 16, ktorý znie:

(16) Za závažné nedostatky zistené v školských zariadeniach sú považované také nedostatky, ktoré majú za následok neplnenie účelu, na ktorý boli zriadené a sú preukázané najmä

a) uskutočňovaním výchovy a vzdelávania v rozpore s princípmi a cieľmi výchovy a vzdelávania,

b) porušovaním výchovného programu,

c) nevykonávaním činností podľa zamerania školského zariadenia,

d) porušením ďalších ustanovení všeobecne záväzných právnych predpisov z oblasti výchovy a vzdelávania.

Doterajšie body 6 až 11 sa označujú ako body 7 až 12.

Odôvodnenie: Štátna školská inšpekcia zásadne nesúhlasí s navrhovaným znením bodu 5.

Praktické skúsenosti z konania o vyradení škôl a školských zariadení zo siete si skutočne vyžadujú nevyhnutnosť definovania závažných nedostatkov v školách a v školských zariadeniach ako predpokladu pre návrh hlavného školského inšpektora na vyradenie škôl a školských zariadení zo siete. Uvedené ustanovenie reálne zvýši transparentnosť činnosti Štátnej školskej inšpekcie, osobitne vo vzťahu ku kontrolovaným subjektom, ako aj nasledujúceho správneho konania v súvislosti s najzávažnejším zásahom do činnosti škôl a školských zariadení.

Závažné nedostatky však nie je možné definovať zhodne vo vzťahu ku školám a školským zariadeniam, osobitne vzhľadom na existujúcu právnu úpravu a jej odlišnosti vzťahujúce sa k uvedeným kontrolovaným subjektom. Navrhované možnosti závažných nedostatkov, ktoré môžu byť zistené v školách získajú svoje reálne opodstatnenie len, ak majú za následok neplnenie požiadaviek na profil absolventa školy. Navrhované možnosti závažných nedostatkov, ktoré môžu byť zistené v školských zariadeniach, reálne opodstatnenie získajú len v prípade, ak majú za následok neplnenie účelu, na ktorý boli zriadené. Zároveň sa dopĺňajú aj ďalšie demonštratívne možnosti závažných nedostatkov, ktoré vyplynuli z praktických zistení Štátnej školskej inšpekcie v školách a v školských zariadeniach.

**Záver**:

Pripomienka čiastočne akceptovaná.

V Bratislave dňa 7. apríla 2015

**Podpísané za:**

**Ministerstvo školstva, vedy, výskumu a športu SR: Juraj Draxler, v. r.**

**Štátnu školskú inšpekciu: Viera Kalmárová, v. r.**